Zondo-kommissie: Transnet-hoof getuig oor onreëlmatige kontrakteMohammed Mahomedy, Transnet se waarnemende uitvoerende hoof. (Foto: Karen Sandison/ANA) Mohammed Mahomedy, Transnet se waarnemende uitvoerende hoof, het voor die Zondo-kommissie van ondersoek getuig dat ŉ hersiening van dokumente deur Transnet se nuwe raad gewys het verskeie kontrakte wat die staatsbeheerde vragoperateur aangegaan het, was onregmatig. Mahomedy was Transnet se waarnemende finansiële hoof voordat hy ŉ jaar gelede, te midde van bewerings van verskeie peperduur skandale waarby die instelling se voormalige uitvoerende hoofde betrek is, na sy huidige pos verskuif is. Hy het aan die kommissie, onder leiding van adjunkhoofregter Raymond Zondo, gesê die raad het nie geweet Transnet was besig om verskeie transaksies aan te gaan nie en dat hulle in mediaberigte daarvan kennis geneem het. Die transaksies is gedryf deur sogenaamde sleutelrolspelers wat voormalige raadslede van Transnet, asook uitvoerende hoofde en private maatskappye, insluit, maar “tot nadeel van Transnet se beste belange was”, het Mahomedy getuig. Verskeie verkrygingsprosedures is verontagsaam, het hy gesê. Een van die omstrede transaksies, die een waarby maatskappye met bande met die Gupta-familie betrek is, het gelei tot ŉ ooreenkoms met China South Rail om lokomotiewe ter waarde van R25 miljard te verskaf. China South Rail het glo omkoopgeld van miljarde rande betaal om te verseker hy kry die werk. Nóg ŉ ooreenkoms wat Mahomedy as onreëlmatig uitgewys het, was Transnet se multi-miljard rand verkryging van 1 064 lokomotiewe. Brian Molefe, ŉ vorige uitvoerende hoof van Transnet, het glo die gewone verkrygingsprosesse omseil en ŉ versoek vir die transaksie direk aan die raad voorgelê. Teen daardie tyd was die kontrak reeds aangegaan, het Mahomedy gesê. Die konsultantefirma McKinsey & Company is aangestel om Transnet te adviseer oor die aankoop van die lokomotiewe, maar kon nie die vinnige sperdatum haal nie en het onttrek. Regiments Capital, destyds McKinsey se vennoot, het oorgeneem, maar dit lyk of McKinsey die transaksie eintlik aan Regiments “oorgedra” het, het Mahomedy getuig. Volgens hom het Transnet se voormalige finansiële hoof, Anoj Singh, sowat ŉ maand tevore ook ŉ kontrak met Regiments aangegaan oor die verkrygingsproses. Mahomedy het getuig dit lyk of daar gelyklopende stelsels was wat “geen teken van verkrygingsprosesse” getoon het nie. Mahomedy getuig vandag verder.